钦定古今图书集成/明伦汇编/氏族典/第389卷 > 李逢吉
## 钦定古今图书集成/明伦汇编/氏族典/第389卷 > 李逢吉

按《唐书李逢吉传》：“逢吉，字虚舟，系出陇西，擢进士第，
拜左拾遗。元和时，迁给事中，改中书舍人，拜门下侍
郎，同中书门下平章事。逢吉性忌刻，险谲多端。裴度
讨淮西，逢吉虑成功，密图沮止。宪宗知而恶之，出为
剑南东川节度使。长庆二年，召入为兵部尚书。时度
与元稹知政，度尝条稹憸佞，逢吉以为其隙易乘，遂”
并中之。稹、度罢，逢吉代为平章事。帝暴疾，逢吉因中人王守澄议，请立景王为皇太子。郑注得幸于王守
澄，逢吉遣从子训赂注，结守澄为奥援，自是肆志无
所惮。其党有八人，而傅会者又八人，号“八关、十六子。”
有所求请，先赂关子，后达于逢吉，无不得所欲。未几，
封凉国公。敬宗新立，度求入觐，逢吉不自安，张权舆
为作《谶言》以沮度，而韦处厚急为帝言之，计卒不行。
天子知度忠，卒相之。逢吉于是寖疏以检校司空、平
章事为山南东道节度使。徙宣武，以太子太师为东
都留守。及训用事，召拜尚书左仆射，足病不能朝，以
司徒致仕，卒。